Maa- ja metsätalousministeriö  
kirjaamo@mmm.fi

Lausunto

Maa- ja metsätalousministeriön geenivarapolitiikan linjauksiin ja Suomen maa-, metsä-, ja kalatalouden kansallinen geenivaraohjelmaan   
Maa- ja metsätalousministeriön kuulemistilaisuus 4.10.2018 (3/06.01/2017)

Kiitämme mahdollisuudesta antaa lausunto koskien kansallista geenivarapolitiikkaa. Haluaisimme maa- ja metsätalousministeriön kiinnittävän huomiota kansallisesti arvokkaiden alkuperäiskarjarotujen jalostusohjelmiin ja niiden toteuttamisesta aiheutuviin kustannuksiin.

Faba osk ja Viking Genetics toteuttavat suomenkarjan kolmen eri rodun (länsi-, itä-, ja pohjoissuomenkarjan) jalostusohjelmia geenivaraohjelman tavoitteiden mukaisesti, niin että geneettinen vaihtelu säilyy näissä roduissa mahdollisimman laajana ja rotujen jalostustavoitteissa pyritään kehittämään tuotantokykyä ja kestävyyttä tasapainoisesti. Samoin koko ajan pyritään ylläpitämään ja kehittämään kotieläingeenivaroihin liittyvää osaamista.

Suomenkarjarotujen jalostusohjelman kustannukset aiheutuvat eläintietojen keräämisestä ja ylläpidosta, eri ominaisuuksiin liittyvien tietojen hankkimisesta (esim. tuotos- ja rakenneominaisuudet), jalostusarvojen ja tarkennettujen rotuosuuksien laskennasta, sukusiitoksen kasvun ehkäisystä (ns. keskitetyn EVA-paritussuunnitelman tekeminen ISK- ja PSK-rotujen eläimille vuosittain), keinosiemennyssonnien valinnasta, hankinnasta, kuljetuksesta Tanskaan VikingGeneticsin keinosiemennysasemalle, ylläpidosta ks-asemalla, siementuotannosta ja siemenannosten säilytyksestä. Se, että suomenkarjasonnien siemenkeruu tapahtuu Tanskan asemalla, mahdollistaa sen että niistä voidaan tuottaa sukupuolilajiteltuja annoksia.

Turvataksemme suomenkarjarotujen jalostusohjelmat jatkossa, tarvitaan jalostusohjelmien kustannuksiin lisää yhteiskunnan tukea, sillä suomenkarjankasvattajilta perityillä palvelumaksuilla ja siemenannosmaksuilla ei pystytä täysin kattamaan jalostusohjelman ylläpidosta aiheutuvia kustannuksia.

Vuoden 2010 alusta lähtien suomenkarjan sonnien siementuotanto on ollut Viking Geneticsin vastuulla. VikingGenetics (VG) on Faban (Suomi), Växan (Ruotsi) ja VikingDenmarkin (Tanska) omistama siementuotantoyhtiö. On tärkeää huomioida, että muissa VG-maissa alkuperäisrotujen siementuotantoon saadaan yhteiskunnallista tukea ja tähän on suuri tarve myös suomalaisten alkuperärotujen suhteen, sillä suomenkarjarotujen siemenmyyntivolyymillä ei kateta siementuotannon kuluja.

Mikäli halutaan turvata suomalaisille alkuperäisrotujen kasvattajille riittävän laaja sonnivalikoima perinnöllisen edistymisen ja sukusiitoksen ehkäisyn näkökulmasta kohtuulliseen hintaan, kaivataan tähän kiireesti apua.

Kunniottavasti

Faba oskn ja VikingGeneticsin puolesta

Pirkko Taurén

Tuoteryhmäpäällikkö

p. 0400 614 074, Pirkko.tauren@faba.fi